Tema nastavne jedinice: Pozitivni i negativni medijski sadržaji

Ciljevi nastavne jedinice:

• Upoznati učenike s pozitivnim i negativnim medijskim sadržajima,

• Objasniti moguće utjecaje negativnih sadržaja na djecu i njihove vršnjake,

• Ukazati na pozitivne strane masovnih medija, osobito na edukativne medijske sadržaje.

Ishodi nastavne jedinice:

• Navesti i razlikovati pozitivne i negativne medijske sadržaje,

• Opisati mogući utjecaj pozitivnih i negativnih medijskih sadržaja,

• Koristiti edukativne medijske sadržaje.

Predmeti u sklopu kojeg se mogu provoditi navedene aktivnosti:

• Hrvatski jezik (medijska kultura)

• Sat razredne zajednice

Kritičko procjenjivanje vijesti

Treba kritički procjenjivati svaku vijest, razmisliti zašto je ta vijest objavljena, je li točna, pristrana…

Mnogi će mediji istu vijest prenositi na različite načine! Zašto? Zbog privlačenja pozornosti.

Temeljno je pitanje: po kojim kriterijima netko procjenjuje što je vijest? Evo pitanja koja možemo postaviti i odgovora koje moramo tražiti za svaku medijsku redakciju:

• Tko je vlasnik medija (privatni ili javni)?

• Tko je urednik?

• Tko je ciljana publika medija?

Na jednom primjeru vijesti možemo pokušati odgovoriti na sljedeća pitanja:

• O čemu se zapravo radi?

• Je li naslov u skladu s tekstom?

• Je li sadržaj razumljiv publici?

• Tko je autor?

• Koga se citira u tekstu?

• Tko su izvori informacija?

• Jesu li zastupljeni odgovori na sva novinarska pitanja (tko, što, kada, gdje, zašto i kako)?

• Možemo li utvrditi mjesto i vrijeme radnje?

• Kome bi ova vijest mogla koristiti ili štetiti?

• Što je izostavljeno, a moglo bi biti važno?

• Odnose li se fotografije na tekst?

ZADATAK 1. Mediji i pozitivne vrednote (45 minuta)

U uvodnom dijelu sata razgovaramo o medijima. Što su mediji, vrste medija koje poznajemo. Naglasak na masovne medije kao što su: tisak, radio, televiziju i internet. Prikaz povijesnog razvoja medija.

Nakon toga slijedi razgovor o medijima. Ispitujemo učenike koje tiskane medije čitaju, koje programe gledaju, koje društvene mreže prate i sl.

Razgovaramo o pozitivnim i negativnim stranama medija (nabrajamo primjere)

Cilj je zadatka da učenici uoče razlike između pozitivnih i negativnih strana svakoga od masovnih medija kojima se služe. Ovdje možemo koristiti i debatu.